Document ID: 31984R2333

*****
ΚΑΝΟΝΙΣΜΟΣ (ΕΟΚ) αριθ. 2333/84 ΤΟΥ ΣΥΜΒΟΥΛΙΟΥ
της 9ης Αυγούστου 1984
για την κατάργηση του κανονισμού (ΕΟΚ) αριθ. 486/83 για την επιβολή οριστικού δασμού αντιντάμπινγκ στις εισαγωγές θειικού χαλκού καταγωγής Γιουγκοσλαβίας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 14,
την πρόταση που υπέβαλε η Επιτροπή μετά από διαβουλεύσεις στα πλαίσια της συμβουλευτικής επιτροπής που προβλέπει ο ανωτέρω κανονισμός,
Εκτιμώντας τα ακόλουθα:
(1) Με τον κανονισμό (ΕΟΚ) αριθ. 486/83 (2), το Συμβούλιο επέβαλε οριστικό δασμό αντιντάμπινγκ 19,5 % στις εισαγωγές θειικού χαλκού καταγωγής Γιουγκοσλαβίας, που υπάγεται στη διάκριση ex 28.38 Α ΙΙ του Κοινού Δασμολογίου και αντιστοιχεί στον κώδικα NIMEXE 28.38-27.
(2) Μετά από αίτηση ενός κράτους μέλους, και συγκεκριμένα της Ιταλίας, για την αναθεώρηση του κανονισμού αυτού, η Επιτροπή δημοσίευσε ανακοίνωση στην Επίσημη Εφημερίδα των Ευρωπαϊκών Κοινοτήτων για να κινηθεί εκ νέου η διαδικασία (3) και άρχισε έρευνα.
(3) Η έρευνα απέδειξε ότι ξαναεφαρμόστηκε η πρακτική ντάμπινγκ και ότι υπήρχε ζημιά σε βάρος της σχετικής κοινοτικής παραγωγής.
(4) Οι γιουγκοσλαβικές αρχές, αφού ενημερώθηκαν για τα αποτελέσματα της έρευνας, ζήτησαν να συζητηθεί το θέμα στο Συμβούλιο Συνεργασίας που προβλέπει η συμφωνία συνεργασίας μεταξύ της Ευρωπαϊκής Οικονομικής Κοινότητας και της Ομόσπονδης Σοσιαλιστικής Δημοκρατίας της Γιουγκοσλαβίας (4).
(5) Οι γιουγκοσλάβοι εξαγωγείς, μετά από συζητήσεις στο πλαίσιο του Συμβουλίου Συνεργασίας, ανέλαβαν υποχρεώσεις τις οποίες αποδέχτηκε η Επιτροπή μετά από διαβουλεύσεις στα πλαίσια της συμβουλευτικής επιτροπής. Η Επιτροπή πιστεύει ότι αυτές οι αναλήψεις υποχρεώσεων εξαλείφουν τη ζημία της κοινοτικής παραγωγής από τις εισαγωγές θειικού χαλκού καταγωγής Γιουγκοσλαβίας.
(6) Η απόφαση της Επιτροπής (5), που εκθέτει τα πορίσματά της, αποδέχεται τις αναλήψεις υποχρεώσεων και θέτει τέλος στη διαδικασία, δημοσιεύεται στην Επίσημη Εφημερίδα των Ευρωπαϊκών Κοινοτήτων την ίδια ημερομηνία με τον παρόντα κανονισμό.
(7) Κατά συνέπεια, ο κανονισμός (ΕΟΚ) αριθ. 486/83 πρέπει να καταργηθεί,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 486/83 καταργείται.
Άρθρο 2
Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Αυγούστου 1984.

Labels: 1
4
18